b'\n_START_ARTICLE_\nYpatingoji teisena\n_START_SECTION_\nByl\xc5\xb3 nagrin\xc4\x97jimo ypatyb\xc4\x97s\n_START_PARAGRAPH_\nYpatingosios teisenos bylas teismas nagrin\xc4\x97ja pagal LR CPK taisykles, su i\xc5\xa1imtimis ir papildymais, kuriuos nustato LR CPK V dalis ir kiti \xc4\xafstatymai (LR CPK 443 str. 1 d.)._NEWLINE_Parei\xc5\xa1kimas d\xc4\x97l bylos i\xc5\xa1k\xc4\x97limo turi atitikti procesini\xc5\xb3 dokument\xc5\xb3 formai ir turiniui keliamus reikalavimus su papildymais, numatytais LR CPK V dalies atitinkamuose straipsniuose._NEWLINE_Suinteresuotas asmuo byloje yra kiekvienas asmuo, su kurio teis\xc4\x97mis ir pareigomis yra susijusi nagrin\xc4\x97jama byla. Jeigu paai\xc5\xa1k\xc4\x97ja, kad nagrin\xc4\x97jama byla susijusi su atitinkamo asmens teis\xc4\x97mis ir pareigomis, teismas \xc5\xa1aukia j\xc4\xaf dalyvauti byloje kaip suinteresuot\xc4\x85 asmen\xc4\xaf._NEWLINE_Byl\xc5\xb3 nagrin\xc4\x97jimas pradedamas parei\xc5\xa1k\xc4\x97jo parei\xc5\xa1kimu ar pra\xc5\xa1ymu._NEWLINE_Bylos nagrin\xc4\x97jamos ra\xc5\xa1ytinio proceso tvarka, i\xc5\xa1skyrus atvejus, kai LR CPK V dalyje nurodoma kitaip. Byl\xc4\x85 nagrin\xc4\x97jantis teismas turi teis\xc4\x99 nuspr\xc4\x99sti konkre\xc4\x8di\xc4\x85 byl\xc4\x85 nagrin\xc4\x97ti \xc5\xbeodinio proceso tvarka. Dalyvaujan\xc4\x8di\xc5\xb3 byloje asmen\xc5\xb3 neatvykimas \xc4\xaf teismo pos\xc4\x97d\xc4\xaf nekliudo teismui i\xc5\xa1nagrin\xc4\x97ti byl\xc4\x85, i\xc5\xa1skyrus LR CPK V dalyje numatytus atvejus, kai dalyvaujan\xc4\x8di\xc5\xb3 byloje asmen\xc5\xb3 dalyvavimas teismo pos\xc4\x97dyje yra privalomas._NEWLINE_Dalyvaujan\xc4\x8di\xc5\xb3 byloje asmen\xc5\xb3 bylin\xc4\x97jimosi i\xc5\xa1laidos neatlyginamos. Tais atvejais, kai dalyvaujan\xc4\x8di\xc5\xb3 byloje asmen\xc5\xb3 suinteresuotumas bylos baigtimi yra skirtingas arba j\xc5\xb3 interesai yra prie\xc5\xa1ingi, teismas gali proporcingai padalyti tur\xc4\x97tas bylin\xc4\x97jimosi i\xc5\xa1laidas arba j\xc5\xb3 atlyginim\xc4\x85 priteisti i\xc5\xa1 dalyvavusio byloje asmens, kurio parei\xc5\xa1kimas atmestas._NEWLINE_Bylas teismas i\xc5\xa1nagrin\xc4\x97ja ypating\xc4\x85ja teisena, neatsi\xc5\xbevelgdamas \xc4\xaf tai, ar nagrin\xc4\x97jimo metu kyla gin\xc4\x8das d\xc4\x97l teis\xc4\x97s. Suinteresuoti asmenys bylos nagrin\xc4\x97jimo metu LR CPK V dalyje nustatyta tvarka gali pateikti parei\xc5\xa1kimus su savaranki\xc5\xa1kais reikalavimais._NEWLINE_Nagrin\xc4\x97jantis byl\xc4\x85 LR CPK V dalyje nustatyta tvarka teismas turi imtis vis\xc5\xb3 b\xc5\xabtin\xc5\xb3 priemoni\xc5\xb3, kad b\xc5\xabt\xc5\xb3 visapusi\xc5\xa1kai i\xc5\xa1ai\xc5\xa1kintos bylos aplinkyb\xc4\x97s._NEWLINE_Teismas, nagrin\xc4\x97jantis bylas ypating\xc4\x85ja teisena, neturi teis\xc4\x97s priimti sprendimo u\xc5\xbe aki\xc5\xb3._NEWLINE_Parei\xc5\xa1kimai ir pra\xc5\xa1ymai ypatingosios teisenos bylose paduodami parei\xc5\xa1k\xc4\x97jo ar skund\xc4\x85 pateikian\xc4\x8dio asmens gyvenamosios vietos ar juridinio asmens buvein\xc4\x97s apylink\xc4\x97s teismui, i\xc5\xa1skyrus LR CPK V dalyje numatytas i\xc5\xa1imtis.'